《奉常金桧门姑丈招饮论诗有作》
清代·汪孟鋗

黄花满径秋萧瑟，太常斋期日复日。不斋呼我同醉醒，论诗挥霍惊户庭。

新诗句法出有自，烟水凡间全吐弃。自叹倔强不谐俗，我谓蕴藉尽如意。

枯肠沃酒须淮渑，才薄敢与夸代兴。别裁往往出心得，益勿克违龟十朋。

霜风拂拂上陵去，敝箧空囊属徒御。健句携归得神助，欲索解人谁殆庶。

炰羔烹鹿莫匆遽，诗中至味我先饫。

作者简介：（1721—1770）清浙江秀水人，字康古，号厚石。乾隆三十一年进士，官吏部主事。约身以俭，善草、隶书，能诗，兼通术数。有《厚石集》。